Dan škole, dan kojemu uvijek prethodi veliko uzbuđenje svih učenika i djelatnika naše dugogodišnje osmoljetke. Prethodnih godina školsko dvorište bilo je prepuno razdragane djece koja su s nestrpljenjem očekivala početak školske svečanosti u urešenome atriju. Roditelji nisu skrivali ponos, a djelatnici su s osmijesima dočekivali drage im goste.

I ove godine isti je datum, 18. veljače, dan rođenja don Lovre Katića, znamenitog Solinjanina po kojemu naša škola nosi ime. Ali, sve je drugačije…

Ipak, dobili smo jedinstvenu priliku taj dan obilježiti na poseban način s našim učenicima. Izostao je uobičajeni „šušur“ u školskome atriju, no don Lovre je i ove godine „bio u školi“.

Učenici 2.b i 2.c razreda sa svojim učiteljicama Željanom Lažeta i Majom Mamut učenicima su predstavili životni put i djelo don Lovre Katića. Kao što je djeci toga uzrasta i najprihvatljivije, pokazale su im slikovnicu koju su izradili njihovi bivši učenici. Slikovnica „Don Lovre Katić – solinsko dite“ pisana u stihovima i obogaćena ilustracijama učenika potakla je znatiželju, čuđenje i divljenje kako je don Lovre od tako jednostavnog, skromnog i siromašnog dječaka svojom upornošću i marljivošću postao uvažena i znamenita osoba. Učenici su izrazili želju da i oni naslikaju jednu od stranica predstavljene slikovnice.

Da bi još živopisnije doživjeli lik i djelo don Lovre Katića, učenici su pogledali jedinstvene filmske uratke koji su nastali kao rezultat projekta „Slova moga grada“ suradnjom naše škole, Srednje škole likovnih umjetnosti iz Splita, a sve pod pokroviteljstvom Centra izvrsnosti Splitsko-dalmatinske županije.

Film „Don Lovre Katić“ prikazuje dolazak don Lovre Katića iz prošlosti i obilazak današnje škole koja u svakome kutku budi „sjećanja“ don Lovre o njegovome o životu u Solinu.

Film „Mlinari“ nastao je prema opisanoj zgodi u knjizi „Ubavo selo“ u kojoj don Lovre prikazuje život ljudi svojega vremena. Na duhovit način uprizorena je svađa mlinara i Zagorke koja se događa u ambijentu Gašpine mlinice.

Dan škole obilježen na ovakav način, ostavio je duboki trag u mislima i osjećajima naših učenika… Zato je jedan drugašić na kraju zaključio da je don Lovre bio i ostao „zvijezda“ Solina.

Maja Mamut